Tlačová správa: **Z pätnástich žiadostí o výnimky na kvóty pre slovenskú hudbu Rada vyhovela deviatim**

*Bratislava, 20. 12. 2016*

Rada pre vysielanie a retransmisiu dnes po druhý raz rozhodovala o udelení výnimiek v súvislosti s povinnosťou hrať stanovený podiel slovenských hudobných diel. **Na dnešnom zasadnutí sa zaoberala všetkými žiadosťami**, ktoré jej dodnes vysielatelia doručili. So žiadosťou o výnimku sa na Radu obrátili jedenásti komerční vysielatelia aj verejnoprávny Rozhlas a televízia Slovenska pre štyri svoje programové okruhy.

**Rada úplne vyhovela štyrom žiadostiam, čiastočne piatim žiadostiam a šesť žiadostí zamietla. Úplne vyhovela** žiadostiam RTVS pre Rádio Pyramída a spoločnosti T.W.Rádio s.r.o. pre Rádio 7, ktoré žiadali len o výnimku na dodržiavanie podielu nových slovenských hudobných diel. Plne akceptovala aj žiadosti RTVS pre okruhy Rádio Patria a Rádio Devín, ktoré sú tak **jedinými dvoma programovými službami, ktoré v roku 2017 nebudú musieť dodržiavať zákonom stanovenú kvótu na slovenskú hudbu vo vysielaní**. **Čiastočne**, len v rámci povinnosti vysielať jednu pätinu slovenských diel nie starších ako päť rokov, **vyhovela** Rada žiadostiam vysielateľov rockovo zameraných rádií Rádio Anténa Rock, ALIGATOR – CLASSIC ROCK RADIO a Rocková republika a žiadostiam vysielateľov tzv. oldies rádií Rádio Vlna a Rádio Best FM. Žiadosti vysielateľov programových služieb EXPRES, FUN RADIO, Európa 2 a Rádio Košice, ktorí požadovali plošnú výnimku, Rada **zamietla**. Nevyhovela ani žiadostiam vysielateľa RADIO PLUS a Rádia Regina o výnimku na nové diela; v prípade verejnoprávneho okruhu je to však v súlade s požiadavkou RTVS, ktorý na udelení výnimky trval len v prípade, pokiaľ Rada interpretuje zákonnú povinnosť hrať pätinu nových slovenských diel tak, že sa tento podiel ráta zo všetkých odohraných slovenských diel, nie len zo zákonom určenej kvóty na slovenskú hudbu.

*Prehľad rozhodnutí o jednotlivých žiadostiach a udelených výnimkách*

|  |  |  |
| --- | --- | --- |
| **Žiadateľ** | **Slovenské diela** | **Nové slovenské diela** |
| Rádio Patria | RTVS | udelená výnimka | udelená výnimka |
| Rádio Devín | RTVS | udelená výnimka | udelená výnimka |
| Rádio Pyramída | RTVS | nepožiadal | udelená výnimka |
| Rádio 7 | T.W.Rádio s.r.o. | nepožiadal | udelená výnimka |
| Rádio Anténa Rock | GES Slovakia, s.r.o. | žiadosť zamietnutá | udelená výnimka |
| ALIGATOR – CLASSIC ROCK RADIO | Radio ON s.r.o. | žiadosť zamietnutá | udelená výnimka |
| Rocková republika | C.S.M. group s.r.o. | žiadosť zamietnutá | udelená výnimka |
| Rádio Vlna | CORPORATE LEGAL, s. r. o. | žiadosť zamietnutá | udelená výnimka |
| Rádio Best FM  | Best FM Media spol. s r.o. | žiadosť zamietnutá | udelená výnimka |
| EXPRES | D.EXPRES, k.s. | žiadosť zamietnutá | žiadosť zamietnutá |
| FUN RADIO | RADIO, a.s. | žiadosť zamietnutá | žiadosť zamietnutá |
| Europa 2 | EUROPA 2, a.s. | žiadosť zamietnutá | žiadosť zamietnutá |
| Rádio Košice | Marek Petráš | žiadosť zamietnutá | žiadosť zamietnutá |
| Rádio Regina | RTVS | nepožiadal | žiadosť zamietnutá |
| RADIO PLUS | JOLIN, s.r.o. | nepožiadal | žiadosť zamietnutá |

Vysielatelia, ktorých žiadosti Rada zamietla, aj vysielatelia, ktorí Radu o výnimku nepožiadali, sú povinní od 1. januára 2017 uplatniť v porovnaní s aktuálnym rokom zvýšenú kvótu. Zákon stanovuje, že slovenským dielam musia vyhradiť najmenej 25 percent, verejnoprávny rozhlas 35 percent času vysielania hudobných diel za kalendárny mesiac. Najmenej pätinu vysielaných slovenských hudobných diel musia tvoriť nové hudobné diela, teda nie staršie ako 5 rokov. Do stanoveného podielu za jednotlivé kalendárne mesiace sa zarátavajú len hudobné diela zaradené do vysielania v čase od 6. do 24. hodiny. **Všetky výnimky Rada udelila na obmedzenú dobu do 31. decembra 2017.**

Zákon, ktorý zaviedol povinnosť hrať stanovený podiel slovenských hudobných diel a nových hudobných diel nadobudol účinnosť 1. apríla 2016. Zo šestnástich žiadostí o výnimky vtedy Rada úplne alebo čiastočne [vyhovela](http://www.rvr.sk/sk/spravy/index.php?aktualitaId=3163) desiatim. V súvislosti s kvótami na slovenskú hudbu začala doteraz jedenásť správnych konaní. Na dnešnom zasadnutí tri z nich ukončila a **uložila vôbec prvé sankcie v súvislosti s novou povinnosťou vysielateľov**. Spoločnostiam WINTER média, a.s. (Rádio Piešťany) a JOLIN, s.r.o. (RADIO PLUS) **uložila sankciu – upozornenie na porušenie zákona** za to, že v 2. štvrťroku 2016 nedodržali vo vysielaní stanovený podiel nových slovenských hudobných diel. Konanie vedené z dôvodu možného porušenia rovnakej povinnosti voči RTVS (Rádio Regina) Rada **zastavila**, pretože sa preukázalo, že k porušeniu povinnosti nedošlo.

Kontakt pre médiá:

Mgr. Lucia Jelčová, PhD.

hovorkyňa

Rada pre vysielanie a retransmisiu

tel.: +421 2 20 90 65 03

mobil: +421 918 696 286

mail: lucia.jelcova@rvr.sk